អភិបាលក្រុង South Bend លោក Pete Buttigieg នៅតែទទួលការគាំទ្រតិចពីក្រុមអ្នក​បោះឆ្នោត​ស្បែកខ្មៅ​នៅ​ក្នុងទីក្រុងកំណើត​របស់​លោក
ការគាំទ្រ​បេក្ខភាព​របស់​អភិបាលក្រុង​លោក Pete Buttigieg ប្រែប្រួល​អាស្រ័យ​តាម​តំបន់​ដែល​អ្នក​បាន​ទៅ​នៅក្នុង​ក្រុង South Bend រដ្ឋ Indiana។
អ៊ីនឌីយ៉ាណា — បេក្ខជនប្រធានាធិបតីខាងគណបក្សប្រជាធិបតេយ្យលោក Pete Buttigieg គឺជាបេក្ខជនស្ថិតនៅលំដាប់លេខរៀងទីមួយនៅក្នុងរដ្ឋ Iowa ជារដ្ឋសំខាន់មួយដែលនឹងធ្វើការបោះឆ្នោតបឋមមុនគេនៅខែកុម្ភៈ ឆ្នាំ២០២០ខាងមុខនេះ។ លោកក៏ស្ថិតនៅលំដាប់កំពូលក្នុងចំណោមបេក្ខជនប្រធានាធិបតីផ្សេងៗទៀតនៅទូទាំងប្រទេសផងដែរ។ ប៉ុន្តែការរិះគន់ដែលធ្វើឲ្យអភិបាលក្រុង South Bend រដ្ឋ Indiana មួយនេះ បានទទួលការគាំទ្រតិចពីពួកអ្នកបោះឆ្នោតស្បែកខ្មៅ និងកង្វះបទពិសោធន៍នយោបាយ នៅតែធ្វើឲ្យអាប់អ៊ួដល់ការបកស្រាយនយោបាយរបស់លោក។ ការគាំទ្របេក្ខភាពរបស់អភិបាលក្រុងលោក Pete Buttigieg ប្រែប្រួលអាស្រ័យតាមតំបន់ដែលអ្នកបានទៅនៅក្នុងក្រុង South Bend រដ្ឋ Indiana។ សាកលវិទ្យាល័យ Notre Dame ជាសាកលវិទ្យាល័យដែលឳពុករបស់លោក Buttigieg ធ្លាប់បង្រៀន។ និស្សិតជាច្រើនពេញចិត្តគាំទ្របេក្ខជនមកពីទីក្រុងដែលពួកគេឥឡូវនេះហៅថាជាផ្ទះសម្បែង ជាពិសេសគឺបេក្ខជនដែលទើបមានអាយុ៣៧ឆ្នាំតែម្នាក់រូបនេះ។ នាង Sheila Gregory អ្នកស័្មគ្រចិត្តនៅក្នុងយុទ្ធនាការរបស់លោក Pete Buttigieg បាននិយាយថា៖ «អ្វីដែលអ្នកបានឃើញនៅក្នុងសារព័ត៌មាន អ្នកប្រាកដជារកឃើញអ្នកដែលនិយាយថា ហេតុផលនេះហើយធ្វើឲ្យខ្ញុំមិនគាំទ្រលោក Pete។ ប៉ុន្តែនៅពេលអ្នកបាននិយាយជាមួយមនុស្សម្នាវិញ ពួកគេមានចិត្តរំភើបណាស់ពេលបានឃើញលោក Pete។ ខ្ញុំបានទៅចូលរួមការបើកការិយាល័យសម្រាប់យុទ្ធនាការរបស់លោកនៅក្នុងទីក្រុង South Bend និងបានឃើញការគំាទ្រលោកយ៉ាងកកកុញ»។ ប៉ុន្តែក្នុងចំណោមក្រុមនិស្សិតគាំទ្រគណបក្សប្រជាធិបតេយ្យនៅសាកលវិទ្យាល័យ Notre Dame នេះ ក៏មាននិស្សិតជាច្រើននៅមានមន្ទិលសង្ស័យដែរ។ លោក Ryan Murdock និស្សិតម្នាក់នៅសាកលវិទ្យាល័យ Notre Dame បាននិយាយថា៖ «មានបញ្ហាច្រើនណាស់នៅក្នុងរបៀបធ្វើការនៅក្នុងរដ្ឋធានីវ៉ាស៊ីនតោន។ ដូច្នេះខ្ញុំគិតថាប្រសិនបើលោកមានលក្ខណៈពិសេសអ្វីមួយ នោះលោកអាចទៅរួច។ ប៉ុន្តែឥឡូវនេះសម្រាប់ខ្លួនខ្ញុំផ្ទាល់ ខ្ញុំមិនគាំទ្រលោកទេ»។ នៅខាងក្រៅសាកលវិទ្យាល័យ Notre Dame ទីក្រុង South Bend មានពលរដ្ឋអាមេរិកាំងដើមកំណើតអាហ្វ្រិក២៥ភាគរយ ហើយបើយោងតាមកំណត់ត្រានៅក្នុង ការដោះស្រាយរបស់លោក Buttigieg ចំពោះបញ្ហាជនជាតិស្បែកខ្មៅនៅតែមានចម្ងល់នៅឡើយ។ អ្នកស្រី Elizabeth Bennion សាស្រ្តាចារ្យនៅសាកលវិទ្យាល័យ South Bend ក្នុងរដ្ឋ Indiana បាននិយាយថា៖ «លោកអភិបាលក្រុង Buttigieg មានការគាំទ្រច្រើនក្នុងចំណោមពួកមេដឹកនាំស្បែកខ្មៅសំខាន់ៗមួយចំនួន។ លោកក៏មានទំនាក់ទំនងធ្វើការល្អជាមួយអង្គការ NAACP ដែលជាអង្គការសិទ្ធិជនស៊ីវិលផងដែរ ហើយមនុស្សវ័យចំណាស់មួយចំនួនគឺជាអ្នកចូលរួមបង្កើតអង្គការនេះឡើង។ ម៉្យាងវិញទៀតក្រុមយុវជនជំនាន់ក្រោយកំពុងសួររកលទ្ធផល និងមើលឃើញថា ទីក្រុង South Bendមានអត្រាភាពក្រីក្រខ្ពស់នៅក្នុងសហគមន៍ជនជាតិភាគតិច។ អត្រាភាពក្រីក្រក្នុងចំណោមពលរដ្ឋអាមេរិកាំងដើមកំណើតអាហ្វ្រិកគឺខ្ពស់ជាងពីរដងនៃអត្រាភាពក្រីក្រជាមធ្យមរបស់ប្រទេសជាតិទាំងមូល»។ យុទ្ធនាការរបស់លោក Buttigieg បានកត់សម្គាល់អំពីអត្រាគ្មានការងារធ្វើក្នុងចំណោមពួកស្បែកខ្មៅនៅក្នុងទីក្រុងបានធ្លាក់ចុះលឿនជាងអត្រាគ្មានការងារធ្វើជាមធ្យមនៅទូទាំងប្រទេស ចាប់តាំងពីលោក Buttigieg ឡើងកាន់តំណែងជាអភិបាលក្រុងកាលពីឆ្នាំ២០១២មក។ លោក Buttigieg បានធ្វើយុទ្ធនាការនៅក្នុងចំណោមអ្នកបោះឆ្នោតជនជាតិស្បែកខ្មៅ និងបាននិយាយថា ការគាំទ្ររបស់លោកនៅមានកម្រិតទាប ដោយសារតែគ្មានការទទួលស្គាល់លើរូបលោក។ ប៉ុន្តែអ្នករស់នៅក្នុងក្រុង South Bend មួយចំនួននៅតែនិយាយថា លោក Buttigieg មិនបានចូលទៅដល់សហគមន៍របស់ពួកគេទេ។ លោក Phillip Staggers អ្នករស់នៅក្នុងក្រុង South Bend បាននិយាយថា៖ «អ្នកត្រូវតែមានមុខនៅគ្រប់កន្លែង ក្នុងសៀវភៅ និងនៅតាមសាលារៀន ហើយត្រូវដឹងច្បាស់ថាមានរឿងអ្វីកើតឡើងនៅជុំវិញនេះ។ ខ្ញុំមិនឃើញវត្តមានរបស់លោកទេ ហើយខ្ញុំពិតជាមិនដែលស្គាល់លោកទេ»។ នាង Evelyn Garnerអ្នករស់នៅក្នុងក្រុង South Bendម្នាក់ទៀតបាននិយាយថា៖ «ខ្ញុំបានឮថាលោកបានធ្វើរឿងល្អខ្លះនៅក្នុងទីក្រុងនេះ ហើយខ្ញុំបានឮទៀតថាលោកខ្វះការគាំទ្រនៅក្នុងតំបន់មួយចំនួន‍»។ យើងត្រូវចាំមើលសិន តើថាលោក Buttigieg អាចទទួលបានការគាំទ្រក្នុងចំណោមអ្នកបោះឆ្នោតស្បែកខ្មៅនៅក្នុងទីក្រុងកំណើត និងនៅកន្លែងផ្សេងទៀតឬយ៉ាងណា ព្រោះថានេះជាមណ្ឌលសំខាន់ដើម្បីឲ្យលោកទទួលការតែងតាំងជាបេក្ខជនខាងគណបក្សប្រជាធិបតេយ្យសម្រាប់ការបោះឆ្នោតប្រធានាធិបតីនៅឆ្នាំក្រោយនេះ៕